CELEX: 32021D0149
Language: et
Date: 2020-11-17 00:00:00
Title: Komisjoni otsus (EL) 2021/149, 17. november 2020, milles käsitletakse riigiabi SA.50707 2019/C (ex 2018/FC) – Hispaania – Air Nostrumi lennukipargi uuendamine (teatavaks tehtud numbri C(2020) 7913 all) (Ainult hispaaniakeelne tekst on autentne) (EMPs kohaldatav tekst)

9.2.2021   
               
               
                  ET
               
               
                  Euroopa Liidu Teataja
               
               
                  L 45/2
               
            
         KOMISJONI OTSUS (EL) 2021/149,
         17. november 2020,
         milles käsitletakse riigiabi SA.50707 2019/C (ex 2018/FC) – Hispaania – Air Nostrumi lennukipargi uuendamine
         
            
               (teatavaks tehtud numbri C(2020) 7913 all)
            
         
         (Ainult hispaaniakeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut, eriti selle artikli 108 lõike 2 esimest lõiku,
         ning arvestades järgmist:
         1.   MENETLUS
         
         
                     (1)
                  
                  
                     26. veebruaril 2018 sai komisjon Ryanairilt kaebuse, milles väideti, et Valencia piirkonna valitsus on andnud Hispaania piirkondlikule lennuettevõtjale Air Nostrum Líneas Aéreas del Mediterráneo SA (edaspidi „Air Nostrum“) lennukipargi uuendamiseks ebaseaduslikku riigiabi. Juhtum registreeriti numbriga SA.50707 (2018/FC).
                  
               
                     (2)
                  
                  
                     17. aprillil 2018 teatas komisjoni Hispaaniale, et talle on laekunud kaebus väidetava riigiabi andmise kohta Air Nostrumile. Hispaania esitas oma esimesed märkused 18. mail 2018. Komisjon esitas kaks taotlust lisateabe saamiseks, ühe 11. juunil 2018 ja teise 3. oktoobril 2018, millele Hispaania vastas vastavalt 27. juulil 2018 ja 27. detsembril 2018. 8. aprillil 2019 küsis komisjon Hispaanialt, kas 2018. aastal antud abi oli juba vahepeal välja makstud. 26. aprilli 2019. aasta kirjas teatas Valencia piirkonna valitsus, et abi ei olnud veel välja makstud. 2. juulil 2019 kohtusid komisjoni talitused Valencia piirkonna valitsuse kolme esindajaga. 26. juulil 2019 esitas Hispaania abimeetme kohta lisateavet.
                  
               
                     (3)
                  
                  
                     28. oktoobril 2019 võttis komisjon vastu otsuse algatada Euroopa Liidu toimimise lepingu artikli 108 lõike 2 kohase ametliku uurimismenetluse (edaspidi „ametliku uurimismenetluse algatamist käsitlev 2019. aasta otsus“). Ametlik uurimismenetlus registreeriti numbriga SA.50707 (2019/C).
                  
               
                     (4)
                  
                  
                     Ametliku uurimismenetluse algatamist käsitlev 2019. aasta otsus avaldati 20. detsembril 2019Euroopa Liidu Teatajas (1). Komisjon kutsus huvitatud isikuid üles esitama kõnealuse meetme kohta märkusi ühe kuu jooksul alates avaldamise kuupäevast.
                  
               
                     (5)
                  
                  
                     26. detsembril 2019 sai komisjon Hispaania märkused ametliku uurimismenetluse algatamist käsitleva 2019. aasta otsuse kohta. Vastavalt 13. jaanuaril 2020 ja 3. veebruaril 2020 sai komisjon kolmandate isikute, s.t Ryanairi ja Air Nostrumi märkused. 11. märtsil 2020 pidas komisjon Air Nostrumi seaduslike esindajatega kõne, et anda ettevõtjale uurimismenetluse algatamist käsitleva 2019. aasta otsuse kohta lisateavet. 30. aprillil 2020 vastas Hispaania Ryanairi märkustele.
                  
               
                     (6)
                  
                  
                     31. juuli 2020. aasta kirjas teatas Air Nostrum Valencia piirkonna valitsusele, et on otsustanud talle lennukipargi uuendamiseks ette nähtud abist loobuda. 7. augusti 2020. aasta kirjas teatas Hispaania komisjoni talitustele, et ettevõtja on abist loobunud ja et Hispaania ametiasutused nõustuvad sellega. Oma 7. augusti 2020. aasta kirjas rõhutas Hispaania, et abi ei ole kunagi välja makstud.
                  
               2.   MEETME KIRJELDUS
         
         2.1.   Uurimise taust ja abisaaja
         
         
                     (7)
                  
                  
                     Air Nostrum on Valencias asuv lennuettevõtja, millel on Valencia piirkonnas umbes 1 400 töötajat ja mille käive on rohkem kui 400 miljonit eurot aastas. Tegu on suuruselt neljanda Valencia ettevõtjaga, mis on ühtlasi Hispaania peamine piirkondlik tsiviillennuettevõtja. Ettevõtja tegutseb nime all Iberia Regional Air Nostrum.
                  
               
                     (8)
                  
                  
                     2019. aastal moodustasid peaaegu kaks kolmandikku Air Nostrumi lennukipargist uusimad Bombardier CRJ-1000 tüüpi lennukid. 2009.–2019. aastal suurendas Air Nostrum korduvalt oma lennukiparki, muutes selle koosseisu. Seejuures keskenduti vanemate lennukite (eelkõige mudelite CRJ-200 ja CRJ-900) arvu vähendamisele ja nende asendamisele uuemate CRJ-1000 tüüpi lennukitega. Esimesed kaks CRJ-1000 tüüpi lennukit sai Air Nostrum 2010. aastal. 2012. aastal lõpus ulatus CRJ-1000 tüüpi lennukite arv ettevõtja lennukipargis juba kümneni. 2016., 2017. ja 2018. aastal suurenes Air Nostrumi lennukipark veel mitme CRJ-1000 tüüpi lennuki võrra.
                  
               2.2.   Võimalik riigiabi Air Nostrumile
         
         
                     (9)
                  
                  
                     9. märtsil 2017 saatis Air Nostrum Valencia piirkonna valitsusele kirja, et teatada oma kavast investeerida lennukipargi suurendamisse ja uuendamisse ning taotleda rahalist abi uute ja keskkonnahoidlikumate lennukite soetamiseks. Air Nostrum esitas taotluse kuni 15 miljoni euro suuruse tagastamatu abi saamiseks.
                  
               
                     (10)
                  
                  
                     Valencia piirkonna valitsus otsustas Air Nostrumi lennukipargi uuendamise kava rahaliselt toetada, nähes talle ette kuni 9 miljoni euro suuruse otsese abi, mis pidi jaotuma kolme aasta vahel (2018, 2019 ja 2020) ja võimaldama ettevõtjal soetada kümme CRJ-1000 tüüpi lennukit. Hispaania sõnul oli Air Nostrumi kava kooskõlas Valencia piirkonna valitsuse tegevuskavaga piirkonna majanduse elavdamiseks ja kestliku arengu edendamiseks (2).
                  
               
                     (11)
                  
                  
                     Abi nähti ette 2018. ja 2019. aastaks. Valencia piirkonna valitsus lisas oma 2018. ja 2019. aasta eelarvesse rea Air Nostrumile abi andmiseks, mille nominaalsumma oli 3 miljonit eurot aastas. 25. oktoobril 2018 ja 31. mail 2019 kirjutati alla Valencia piirkonna valitsuse ja Air Nostrumi koostöölepingutele (mida on Hispaania õiguse kohaselt vaja otsese investeerimisabi andmiseks). Nagu kinnitas Valencia piirkonna valitsus, ei ole 2018. ja 2019. aastaks ette nähtud abi veel välja makstud (vt põhjendus 6).
                  
               3.   ABIMEETME KEHTETUKS TUNNISTAMINE
         
         
                     (12)
                  
                  
                     31. juuli 2020. aasta kirjas teatas Air Nostrum Valencia piirkonna valitsusele, et on oma investeerimiskava COVID-19 pandeemia tõttu muutnud. Sellest tulenevalt loobus Air Nostrum abist, mille Valencia piirkonna valitsus oli talle 2018. ja 2019. aastal Valencia piirkonna valitsuse ja Air Nostrumi vahel sõlmitud koostöölepingute alusel lennukipargi uuendamiseks andnud.
                  
               
                     (13)
                  
                  
                     5. augusti 2020. aasta otsusega kiitis Valencia piirkonna valitsuse rahandus- ja majandusosakond heaks Air Nostrumi otsuse loobuda talle lennukipargi uuendamiseks antud abist.
                  
               
                     (14)
                  
                  
                     Võttes arvesse Air Nostrumi 31. juuli 2020. aasta otsust abist loobuda ja Valencia piirkonna valitsuse nõusolekut, teatas Hispaania 7. augustil 2020 komisjoni talitustele, et abimeede on kehtetuks tunnistatud ja et seda ei ole välja makstud (vt põhjendus 6). Seetõttu on seoses 9 miljoni euro suuruse abimeetmega algatatud ametliku uurimismenetluse ese ära langenud.
                  
               4.   JÄRELDUS
         
         
                     (15)
                  
                  
                     Kuna Air Nostrum loobus 31. juulil 2020 abist ja Hispaania tunnistas abimeetme kehtetuks, on Euroopa Liidu toimimise lepingu artikli 108 lõike 2 kohase menetluse ese ära langenud ja see tuleb kuulutada lõppenuks,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa Liidu toimimise lepingu artikli 108 lõike 2 kohaselt 28. oktoobril 2019 algatatud ametliku uurimismenetluse (mis käsitleb Hispaania antud abi Air Nostrumile) ese on ära langenud ja see kuulutatakse lõppenuks.
         
         
            Artikkel 2
            Käesolev otsus on adresseeritud Hispaania Kuningriigile.
         
         
            Brüssel, 17. november 2020
            
               
                  Komisjoni nimel
               
               
                  komisjoni liige
               
               Margrethe VESTAGER
            
         
         
            (1)  ELT C 429, 20.12.2019, lk 4.
         
            (2)  Valencia piirkonna valitsuse rahandus- ja majandusosakond (Consejería de Hacienda y Modelo Económico) on võtnud 2017.–2027. aastaks vastu Valencia majandusmudeli ümberkujundamise tegevuskava ja 2018.–2020. aastaks strateegilise toetuskava, mille strateegiline eesmärk on toetada kestliku keskkonna-, tootmis- ja sotsiaalpoliitika kaudu üleminekut teadmistel, innovatsioonil ja rahvusvahelisel avatusel põhinevale majandusmudelile.